ประกาศกระทรวงการคลังและกระทรวงมหาดไทย เรื่อง หลักเกณฑ์และวิธีการจดทะเบียนสัญญาหรือข้อตกลงการกู้ยืมเงิน

ประกาศกระทรวงการคลังและกระทรวงมหาดไทย

ประกาศกระทรวงการคลังและกระทรวงมหาดไทย
เรื่อง
หลักเกณฑ์และวิธีการจดทะเบียนสัญญาหรือข้อตกลงการกู้ยืมเงิน[๑]

อาศัยอำนาจตามความในมาตรา ๑๗ วรรคสอง
แห่งพระราชกำหนดการกู้ยืมเงินที่เป็นการฉ้อโกงประชาชน พ.ศ. ๒๕๒๗
รัฐมนตรีว่าการกระทรวงการคลังและรัฐมนตรีว่าการกระทรวงมหาดไทยกำหนดหลักเกณฑ์และวิธีการจดทะเบียนสัญญาหรือข้อตกลงการกู้ยืมเงิน
ดังต่อไปนี้

ข้อ ๑ 
ในประกาศนี้
กู้ยืมเงิน หมายความว่า รับเงิน
ไม่ว่าในลักษณะของการรับฝาก การกู้ การยืม การรับเข้าร่วมลงทุน หรือในลักษณะอื่นใด
โดยผู้กู้ยืมเงินจ่ายผลประโยชน์ตอบแทนหรือตกลงว่าจะจ่ายผลประโยชน์ตอบแทนแก่ผู้ให้กู้ยืมเงิน
 ทั้งนี้
ไม่ว่าจะเป็นการรับเพื่อตนเองหรือรับในฐานะตัวแทนหรือลูกจ้างของผู้กู้ยืมเงิน
หรือของผู้ให้กู้ยืมเงิน หรือในฐานะอื่นใด และไม่ว่าการรับหรือจ่ายต้นเงิน
หรือผลประโยชน์ตอบแทนนั้น จะกระทำอำพรางด้วยวิธีการอย่างใด ๆ
ผลประโยชน์ตอบแทน หมายความว่า เงิน ทรัพย์สิน
หรือผลประโยชน์อื่นใด ที่ผู้กู้ยืมเงินจ่ายให้แก่ผู้ให้กู้ยืมเงิน
เพื่อการกู้ยืมเงิน  ทั้งนี้
ไม่ว่าจะจ่ายในลักษณะดอกเบี้ย เงินปันผล หรือลักษณะอื่นใด
ผู้กู้ยืมเงิน หมายความว่า บุคคลผู้ทำการกู้ยืมเงิน และในกรณีที่ผู้กู้ยืมเงินเป็นนิติบุคคลให้หมายความรวมถึงผู้ซึ่งลงนามในสัญญาหรือตราสารการกู้ยืมเงินในฐานะผู้แทนของนิติบุคคลนั้นด้วย
ผู้ให้กู้ยืมเงิน หมายความรวมถึง
บุคคลซึ่งผู้ให้กู้ยืมเงินระบุให้เป็นบุคคลที่ได้รับต้นเงินหรือผลประโยชน์ตอบแทนจากผู้กู้ยืมเงิน

ข้อ ๒ 
ผู้กู้ยืมเงินและหรือผู้ให้กู้ยืมเงินผู้ใดประสงค์จะจดทะเบียนสัญญาหรือข้อตกลงการกู้ยืมเงินที่มีลักษณะเข้าองค์ประกอบความผิดตามมาตรา
๔ หรือมาตรา ๕ ซึ่งได้กระทำก่อนวันที่พระราชกำหนดการกู้ยืมเงินที่เป็นการฉ้อโกงประชาชน
พ.ศ. ๒๕๒๗ มีผลใช้บังคับ ให้ยื่นคำขอจดทะเบียนต่อพนักงานเจ้าหน้าที่ภายใน ๙๐ วัน
นับแต่วันที่ ๑๓ พฤศจิกายน พ.ศ. ๒๕๒๗ ณ สถานที่ ดังต่อไปนี้
(๑) สำนักงานปลัดกระทรวงการคลัง กระทรวงการคลัง
ในพระบรมมหาราชวัง สำหรับกรณีผู้กู้ยืมเงินมีภูมิลำเนาในเขตกรุงเทพมหานคร
(๒) สำนักงานสรรพากรจังหวัด สำหรับกรณีผู้กู้ยืมเงินมีภูมิลำเนาในเขตท้องที่จังหวัดนั้น
รับแบบคำขอจดทะเบียนได้ที่สำนักงานปลัดกระทรวงการคลัง
ในพระบรมมหาราชวัง และสำนักงานสรรพากรจังหวัดทุกจังหวัด

ข้อ ๓ 
การยื่นคำขอจดทะเบียนต้องยื่นแยกเป็นรายสัญญาหรือข้อตกลง โดยคำขอจดทะเบียนสองฝ่ายให้ใช้แบบคำขอจดทะเบียน
กฉ. ๑ และคำขอจดทะเบียนฝ่ายเดียวให้ใช้แบบคำขอจดทะเบียน กฉ. ๒

ข้อ ๔ 
ผู้ขอจดทะเบียนจะต้องนำสัญญาหรือข้อตกลงในการกู้ยืมเงินหรือเอกสารอื่นที่เป็นหลักฐานเกี่ยวข้องกับการกู้ยืมเงินมาแสดงต่อพนักงานเจ้าหน้าที่
และต้องมอบภาพถ่ายสัญญาหรือข้อตกลงหรือเอกสารดังกล่าวที่รับรองความถูกต้องอย่างละ
๒ ชุด ให้พนักงานเจ้าหน้าที่ด้วย

ข้อ ๕ 
การยื่นคำขอจดทะเบียนฝ่ายเดียว เมื่อพนักงานเจ้าหน้าที่รับคำขอแล้วจะได้มีหนังสือสอบถามไปยังคู่สัญญาอีกฝ่ายหนึ่ง
เพื่อให้ความยินยอมและยอมรับข้อความในสัญญาหรือข้อตกลงที่นำมาขอจดทะเบียนนั้น
ภายใน ๑๕ วัน นับแต่วันที่ได้รับหนังสือลงทะเบียนไปรษณีย์ตอบรับของพนักงานเจ้าหน้าที่
หากไม่ได้รับแจ้งตอบภายในกำหนดเวลาดังกล่าว พนักงานเจ้าหน้าที่จะไม่รับจดทะเบียนให้และจะแจ้งให้คู่สัญญาฝ่ายที่ขอจดทะเบียนทราบ

ประกาศ ณ วันที่ ๒๑ พฤศจิกายน ๒๕๒๗
              สุธี 
สิงห์เสน่ห์                          พลเอก
สิทธิ  จิรโรจน์
 รัฐมนตรีช่วยว่าการฯ รักษาราชการแทน     รัฐมนตรีว่าการกระทรวงมหาดไทย
    รัฐมนตรีว่าการกระทรวงการคลัง

สุกัญญา/ผู้จัดทำ
๒๗ ตุลาคม ๒๕๕๒

อุรารักษ์/ตรวจ
๑๗ พฤศจิกายน ๒๕๕๒

โชติกานต์/ปรับปรุง
๒๒ มีนาคม ๒๕๕๙

[๑] ราชกิจจานุเบกษา
เล่ม ๑๐๑/ตอนที่ ๑๗๓/ฉบับพิเศษ หน้า ๒/๒๓ พฤศจิกายน ๒๕๒๗